Vërsèj

Vërsèj (Varséj ant al dialèt  ëd Vërsèj) a l’é na comun-a piemontèisa postà ant la piana padan-a ëd la part oriental dël Piemont ëd 46393 abitant, capleugh dla provincia ëd Vërsèj.
Postà an sla riva drita dla Sesia, a l’é n'important sènter agrìcol specialisà ant la coltivassion dël ris, conossù come “Capital Europenga dël ris” (a l’ha an efet sede a Vërsèj la Borsa dël ris e la stassion sperimental ëd risicoltura).  Ëdcò sènter industrial, comersial e logìstich ant j'ùltim ani a l’é meritasse lë stranòm ëd “sità d’art” mersì a l’anciarmant patrimòni artistich e coltural present.
Sità universitaria andoa dël 1228 a l’é stàit fondà lë Studium Vercellensis, prima Università dël Piemont, a l’é ancheuj sede dël retorà e dël Dipartiment dë studi umanìstich dl'Università dël Piemont Oriental Amedeo Avogadro. 
La sità a vanta d'important monument che a-j testimònio un passà glorios prima come municipium roman peui come sènter episcopal (al pi antich dël Piemont) e ant l'età ëd mes 'mè lìbera comun-a. L’Abassìa 'd Sant Andrea, ël Dòm ëd Sant Eusebi, la cesa 'd San Cristòfo, le reste dl’ aren-a romana, la central piassa Cavour, ël Castel, ij sò musé ai mérito na mension ant ël patrimòni artìstich piemontèis. An pì Vërsèj a l'ha cudì ël Sant Sudari e ant la Biblioteca Capitolar as  conserva ël prim esempi ‘d literatura inglèisa conossùa al mònd: ël Vërsèj Book. Tra le manifestassion ‘d riliev internassional as conta ‘l Concors Viotti, prestigios prèmi ‘d musica clàssica, la stason dël Viotti Festival e ël premi sportiv Silvio Piola.
Ëd riliev la tradission artigianal dla lavorassion dl'argent e ‘d costrussion ëd fisarmòniche. 
Se as parla dla sità as peul pa dësmentiesse ëd spe specialità dël bon potagi come ij bischeuit Biciolan, la torta Tartufà e l'argin-a dla tàula vërslèisa: la Panissa. Ël tut bagnà dal vin tipich da coste part: ël Gatinera. 

 Geografìa 
Vërsèj as treuva ant la pian-a padan-a e a l’é bagnà da la Sesia.

 Leu d'anteresse 
 Piassa Cavour 
Piassa Cavour a l'é la piassa pì amportanta dla sità ëd Vërsèj, sènter prinsipal dla vita coltural e social. Circondà dai pòrti d'orìgin ëd l'età ëd mes a l'é pavimentà con le pere dla Sesia e dzormontà d'la Tor ëd l'àngel.

 Monument 
Ël monument pì amportant ëd Vërsèj a l'é l'Abassìa 'd Sant Andrea. right|thumb|200px|L'abassìa ëd Sant Andrea

 Traspòrt 
 Ij traspòrt pùblich a son gestì da l'ATAP
 Stassion feroviaria: stassion ëd Vërsèj
 Vërsej a l'ha un cit areopòrt ("Carlo Del Prete")

 Spòrt 
A Vërsèj a-i é un-a dlë pi veje echip ëd fótbal d'Italia: la Prò Vërsèj, ch'a l'ha vagnà 7 vire lë scudèt.
Dël 2013 la Prò Vërsèj a gieuga an prima division ëd la Lega Prò.

 Stranòm 
J'abitant ëd Vërsèj a son ëstranomà Biciolan.

 Aministrassion 
Ël sìndich a l'é Andrea Corsaro (dal 14/06/2004 al 11/06/2014 - ters mandà: 2019-)
 Sità binele 
Vërsèj a l'é binelà con:
 20px Tortosa, Spagna

 Anliure esterne 
 Sit istitussional